НАРЕДБА

ЗА ОПРЕДЕЛЯНЕ НА ОБСТОЯТЕЛСТВАТА, КОИТО ПОДЛЕЖАТ НА ВПИСВАНЕ УСЛОВИЯТА И РЕДА ЗА ВОДЕНЕ НА РЕГИСТЪР НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ПОДКРЕПА ЗА ЛИЧНОСТНО РАЗВИТИЕ В ОБЩИНА ЕЛЕНА

Чл.1. С настоящата наредба се определят условията и редът за вписване на общинските детски градини и центрове за подкрепа за личностно развитие в регистъра по чл.34 от Закона за предучилищното и училищно образование и обстоятелствата, които подлежат на вписване.

Чл.2. В община Елена се създава публичен регистър на общинските детски градини и центрове за подкрепа за личностно развитие, в който служебно се вписват общинските детски градини и центрове за подкрепа за личностно развитие. Той се създава и се поддържа от общинска администрация, на хартиен и на електронен носител.

Чл.3. На вписване в регистъра по ал.1 подлежат всички общински детски градини и центрове за подкрепа на личностното развитие на територията на община Елена.

Чл.4.(1) Регистърът се води от оправомощено със заповед на кмета длъжностно лице, което извършва служебно вписване на общинските детски градини и центрове за подкрепа на личностното развитие в регистъра по чл.3.

(2) В регистъра се вписват следните обстоятелства:

1. Име на детската градина/центъра за подкрепа на личностното развитие;

2. Заповед за откриване, преобразуване, промяна и закриване;

3. Име на директора;

4. Адрес и филиали;

5. Телефон, интернет страница, електронна поща;

6. Форми на организация на предучилищното образование: целодневна, полудневна, почасова за детските градини или дейности на центровете за подкрепа на личностното развитие (съгласно разпоредбите на чл.49, ал.1 от ЗПУО).

7. Наличие на почасови, съботно-неделни и сезонни дейности в детската градина;

(3) Данните за регистъра се подават до общинска администрация в едномесечен срок след започване на учебната година със заявление, подадено от директора и се актуализират ежегодно.

Чл.5. При всяка промяна в обстоятелствата по чл.4, ал.2, в 14-дневен срок, директорът подава заявление за актуализация и оправомощеното от кмета на общината длъжностно лице отразява промените в регистъра.

Чл.6. (1) Промяна в обстоятелствата, вписани в регистъра, която не е основание за заличаване, подлежи на отбелязване.

(2) При заличаване в регистъра се отбелязват основанието и датата на заличаването.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредбата се издава на основание чл.346 от Закона за предучилищното и училищното образование.

§ 2. Данните по чл.4, ал.2 от настоящата наредба са публични и достъп до тях има всяко лице. Общинска администрация осигурява достъп до данните чрез публикуването им по подходящ начин и на интернет страницата на общината.